Āgenskalna līcis
Āgenskalna līcis ir līcis Rīgā, Daugavas kreisajā krastā starp bijušo Klīversalu un Ķīpsalas augšgalu. Līča dienvidu galā ietek Mārupīte. Rietumos savienots ar Zundu (Daugavas atteka apkārt Ķīpsalai, senāk saukta arī par Mazo Daugavu). Gar līča krastiem iet Trijādības iela, Raņķa dambis un Balasta dambis. Līcī atrodas jahtu un kuteru piestātnes, šeit tiek pārziemoti Rīgā izmantotie pasažieru kuģīši. Netālu no Āgenskalna līča atrodas Latvijas Jūras administrācija.